Jette Gottlieb (EL), 2000-11-24:
Bureaukrati er en grim ting, og det er vi meget stærkt imod, for det er spild af ressourcer, og det er udtryk for en umenneskeliggørelse, uanset om vi taler om bureaukrati i den offentlige forvaltning eller i private virksomheder.
Men indholdet af de borgerlige partiers forslag til nedskydning af dele af arbejdsmiljøet har end ikke det mindste at gøre med afbureaukratisering.
Det, det handler om, er at forringe de ansattes muligheder for at få forbedret deres arbejdsmiljø på virksomhederne.
Indførelse af de obligatoriske skriftlige arbejdspladsvurderinger, også på de små virksomheder, er ikke i sig selv nogen revolution, men det har i praksis vist sig, at APV'erne er den mest enkle vej til, at såvel ledelse som ansatte dels får overblik over de miljøproblemer, der findes på virksomheden, og dels kan gå i gang med at løse dem.
Og det sidste er jo ikke mindst det vigtigste.
Det gælder ikke mindst for de små virksomheder, hvor miljøforholdene ellers har en tendens til at forsvinde i den daglige trummerum.
Forslaget om at liberalisere BST er i bund og grund
et forslag om at afskaffe BST-ordningen. Når virksomhederne i dag gør brug af BST, har de krav på rådgivning og vejledning på et højt fagligt niveau.
Hvis man ser på evalueringen af BST-ordningen, viser det sig, at der generelt er tilfredshed med denne rådgivning.
Det er ikke, fordi vi i Enhedslisten er jubelidioter, der mener, at alt fungerer godt, men fordi vi vil slås med næb og kløer mod, at alskens smarte konsulentfirmaer med glittede brochurer kan sælge såkaldt rådgivning, som mest af alt består af varm luft, uden at medvirke til at løse problemerne.
Den del af forslaget, der handler om at hæve grænsen til 10 ansatte for, hvornår virksomhederne skal etablere en sikkerhedsorganisation, behøver jeg næsten ikke kommentere.
Jeg vil dog gøre forslagsstillerne opmærksom på, at arbejdsmiljøproblemerne ikke er forbeholdt de store, tunge industriarbejdspladser; sådan er verden ikke mere.
Jeg fristes til at sige snarere tværtimod.
Hvis man følger blot en smule med i udviklingen, så vil man kunne se, at nedslidning og arbejdsbetingede skader i stadig større udstrækning griber om sig inden for områder, der er præget af få ansatte.
Symptomerne på den udvikling kan ses af Arbejdstilsynets opgørelse over arbejdsbetingede lidelser fra 1993-1998, hvor man bl.a. kan finde en betydelig vækst inden for kontor, administration, hotel og restauration, personlig pleje og dag- og døgninstitutioner.
Ganske vist ikke de typiske tarzanskader, som trods alt har en vis bevågenhed, men skader, som invaliderer og udstøder en stigende del af arbejdsstyrken fra arbejdsmarkedet. Mulighederne for at gøre noget ved de stigende problemer på de områder blev klart forbedret med loven fra 1997.
Der er brug for en forstærket indsats for at organisere sikkerhedsarbejdet på de små virksomheder, ikke at nedlægge den.
Men at fjerne styringen vil i hvert fald ikke gøre partsindsatsen bedre. Alt i alt går forslaget ud på at bombe arbejdsmiljøarbejdet tilbage til mindst før 1997.
Oven i købet præcisionsbombning af især de ting, som Enhedslisten foreslog og lagde vægt på dengang.
Vi opfatter forslaget som en markering af, at der eksisterer et mindretal i Folketinget, som helst ser, at der ikke bliver gjort noget som helst effektivt og aktivt for at forbedre det alt for dårlige arbejdsmiljø på de danske arbejdspladser, og vi må vel nok hellere sige, at Enhedslisten er imod forslaget.